Jun aj tzolol chaqꞌrabꞌ kixye re li Jesús yal re xyalbꞌal rix:
—At tzolonel:
¿Kꞌaꞌru us tinbꞌaanu re naq tinweechani li junelik yuꞌam?
chan.
Kichaqꞌok li Jesús ut kixye re:
—Laaꞌat nakawil saꞌ li Santil Hu.
¿Kꞌaꞌru naxye saꞌ li chaqꞌrabꞌ?—
Ut aꞌan kichaqꞌok ut kixye:
—Chara li Qaawaꞌ laaDios chi anchal aachꞌool,
chi anchal aawaam,
chi anchal aametzꞌeew ut chi anchal aakꞌaꞌux.
Ut chara laawas aawiitzꞌin joꞌ naq nakara aawibꞌ laaꞌat,
chan.
Ut li Jesús kixye re:
—Yaal li xaye.
Bꞌaanu aꞌin ut taawaanq aayuꞌam chi junelik,
chan.
Aꞌan kiraj raj xtiikobꞌresinkil xchꞌool xjunes ribꞌ.
Kixye re li Jesús:
—¿Ani tzꞌaqal li was wiitzꞌin?
chan.
Li Jesús kichaqꞌok ut kixye re:
—Wan jun li wiinq aj judío kiꞌel Jerusalén ut yoo chi xik Jericó.
Kikꞌuleꞌ xbꞌanebꞌ laj eelqꞌ.
Keꞌxmaqꞌ chiru chixjunil li kꞌaꞌru wan re.
Keꞌxtawasi chi us ut koohebꞌ.
Kaamk re li wiinq keꞌxkanabꞌ.
Ut saꞌ li bꞌe aꞌan kinumeꞌ jun laj tij.
Kiril li wiinq tꞌantꞌo aran,
abꞌan tiik kinumeꞌ.
Ut joꞌkan ajwiꞌ kixbꞌaanu jun laj levita xkomonebꞌ li nekeꞌtenqꞌan rehebꞌ laj tij.
Kinumeꞌ chixkꞌatq li wiinq li tꞌantꞌo aran,
abꞌanan kinumeꞌ chi tiik.
Ut kinumeꞌ ajwiꞌ jun chik li wiinq saꞌ li bꞌe aꞌan,
Samaria xtenamit.
Ebꞌ laj Samaria xikꞌ nekeꞌril ribꞌ rikꞌinebꞌ laj judío.
Abꞌanan naq yoo chi numekꞌ kiril li wiinq tꞌantꞌo aran ut kiril xtoqꞌobꞌaal ru.
Kiwulak rikꞌin.
Kixbꞌan li xyokꞌolal rikꞌin vino ut aceite.
Kixbꞌati ru li xtochꞌolal.
Kixkꞌe chirix li xkawaay ut kixkꞌam saꞌ jun li kabꞌ ut aran kixkꞌe chi hilaank ut aꞌan kiꞌilok re.
Joꞌ wulajaq chik naq ak xik re li wiinq aj Samaria,
kixkꞌe wibꞌ li tumin plata re laj eechal kabꞌ ut kixye re:
“Chawil chi us li wiinq aꞌin.
Ut chixjunil li joꞌ kꞌial chik taasach,
laaꞌin tintoj aawe saꞌ insuqꞌijik,”
chan.
¿Kꞌaꞌru nakakꞌoxla laaꞌat?
¿Bꞌar wan rehebꞌ li oxibꞌ li keꞌnumeꞌ li tzꞌaqal ras riitzꞌin li kitꞌaneꞌ saꞌ ruqꞌebꞌ laj eelqꞌ?
chan.
Laj tzolol chaqꞌrabꞌ kichaqꞌok ut kixye:
—Aꞌ li kiꞌuxtaanan ru,
chan.
Ut li Jesús kixye re:
—Ayu ut joꞌkan ajwiꞌ chabꞌaanu laaꞌat,
chan.